Volebný poriadok pre voľby do Rady školy pri:

Materská škola Linzbothova 18, Bratislava

Č.j.:1465/23

**Čl.1 Všeobecné ustanovenia**

1. Rada materskej školy (ďalej len „rada školy“) je iniciatívny a poradný samosprávny orgán, ktorý vyjadruje a presadzuje verejné záujmy a záujmy žiakov, zákonných zástupcov (ďalej len „rodičia“), pedagogických a odborných zamestnancov (ďalej len „pedagogickí zamestnanci“) a ostatných nepedagogických zamestnancov základnej školy (ďalej len „škola“) v oblasti výchovy a vzdelávania. Plní funkciu verejnej kontroly, posudzuje a vyjadruje sa k činnosti školy z pohľadu školskej problematiky.
2. Spôsob a postup pri ustanovení orgánov školskej samosprávy upravuje § 24 a 25 zákona č. 596/2003 Z. z. a vyhláška 291/2004 v znení neskorších predpisov, ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení.
3. Výzvu na voľby členov rady školy vykoná a zverejní zriaďovateľ školy v dostatočnom predstihu pred samotnými voľbami a to spravidla 30 dní pred ich konaním na svojej webstránke, v súčinnosti s riaditeľom na webstránke školy a cez elektronický systém škola informuje rodičov a zamestnancov.
4. Rada školy pri Materskej škole Linzbothova 18, Bratislava sa skladá z 11 členov.
5. Členmi rady školy pri Materskej škole Linzbothova 18, Bratislava sú dvaja zvolení zástupcovia pedagogických zamestnancov, jeden zvolený zástupca ostatných zamestnancov, štyria zvolení zástupcovia rodičov, ktorí nie sú zamestnancami školy alebo školského zariadenia, a štyria delegovaní zástupcovia zriaďovateľa.

**Čl.2 Volebná komisia**

1. Zriaďovateľ poverí riaditeľa školy iniciovať vznik volebnej komisie.
2. Volebná komisia je zodpovedná za priebeh a spôsob volieb.
3. Na základe poverenia riaditeľom školy predseda VK otvorí voľby a stanoví dĺžku trvania volieb, oboznámi voličov so spôsobom hlasovania a korektným označením voľby kandidáta.
4. Dohliada na transparentný priebeh volieb.
5. Riešenie sporných prípadov je v kompetencii volebnej komisie.
6. Spôsob volieb prebieha za každú skupinu zvlášť so samostatnou volebnou komisiou.
7. Jednotlivé volebné komisie je možné v prípade potreby a spoločnej dohody zlúčiť aj do jednej volebnej komisie, pričom každá skupina musí v nej mať aspoň jedného člena.
8. Hlasovací lístok s menami navrhnutých kandidátov je vyhotovený v dostatočnom predstihu a vydáva sa počas volieb len oprávneným voličom podľa zoznamu voličov.
9. Pred vydaním hlasovacieho lístka voličovi sa zabezpečí jeho zapísanie do prezenčnej listiny oprávnených voličov. Prezenčná listina obsahuje poradové číslo, meno a priezvisko voliča, podpis voliča pri prevzatí hlasovacieho lístka.
10. Zabezpečí, že vytlačené hlasovacie lístky, ktoré neboli vydané voličom so zapísaním voliča do prezenčnej listiny, budú preukázateľne vyradené z procesu volieb
11. Hlasovací lístok obsahuje: názov rady školy, poradové číslo podľa zoznamu oprávnených voličov, dátum konania volieb, očíslovaný zoznam navrhnutých kandidátov, počet volených kandidátov.
12. Voľba môže prebiehať v presne určenom čase alebo v časovom úseku, či počas jedného alebo dvoch dní.
13. Riadna voľba členov rady školy môže prebiehať vo volebnej miestnosti, ktorá je otvorená v určený deň v určených hodinách, kedy budú môcť oprávnení voliči prísť a hlasovať.
14. Na priebeh volieb dohliada vždy aspoň nadpolovičná väčšina volebnej komisie.
15. Volebná komisia overuje oprávnenosť voličov a kontroluje neoprávnené manipulovanie s volebnou urnou.
16. Volebná komisia pre voľbu zástupcov pedagogických zamestnancov do rady školy je nominovaná pedagogickými zamestnancami školy pred vykonaním voľby zástupcov do rady školy.
17. Volebná komisia pre voľby zástupcu nepedagogických zamestnancov do rady školy je nominovaná nepedagogickými zamestnancami školy pred vykonaním voľby zástupcu do rady školy.
18. Volebná komisia pre voľbu zástupcov rodičov žiakov školy do rady školy je menovaná rodičovským združením (občianske združenie alebo zástupcovia rodičov po triedach. V prípade, že nie je, tak riaditeľom školy). Členom tejto volebnej komisie nemôže byť kandidát na člena rady školy.
19. Počet členov volebnej komisie je nepárny, spravidla traja členovia.
20. Volebná komisia si zo svojich radov zvolí predsedu volebnej komisie (ďalej len „predseda“). Predseda zodpovedá za priebeh volieb a poriadok počas volieb. Členovia volebnej komisii o spôsobe voľby spíšu jednoduchú zápisnicu, kde uvedú predsedu komisie, spôsob vzniku volebnej komisie a jednoduchý volebný poriadok. Zápisnica sa zverejní pre všetkých voličov na viditeľnom mieste spravidla na webe.

**Čl. 3 Voľby členov do rady školy**

1. Voľby členov rady školy z pedagogických zamestnancov, nepedagogických zamestnancov a rodičov žiakov školy zabezpečuje volebná komisia najneskôr 30 dní pred termínom určeným na ustanovenie školskej rady v súčinnosti s riaditeľom školy.
2. Voľby zástupcov pedagogických zamestnancov sa uskutočnia na spoločnom zasadnutí pedagogických zamestnancov, ktoré na podnet volebnej komisie zvolá riaditeľ školy.
3. O konaní volieb musia byť pedagogickí zamestnanci informovaní najmenej 7 pracovných dní vopred. Čas a miesto prerokuje volebná komisia s riaditeľom. Voľby môžu prebiehať aj počas určeného časového úseku prípadne počas celého dňa.
4. Hlasovanie následne prebieha tajným hlasovaním, a to zakrúžkovaním troch kandidátov.
5. Krúžkovať nemožno kandidáta, ktorý najneskôr pred začatím voľby vyjadril ústne alebo písomne nesúhlas.
6. Neprítomní zamestnanci majú právo splnomocniť za seba iného zamestnanca alebo svoj hlas odovzdať na hlasovacom lístku vopred do rúk volebnej komisie.
7. Voľby zástupcov nepedagogických zamestnancov sa uskutočnia na spoločnom zasadnutí nepedagogických zamestnancov. Oprávnenými voličmi sú všetci nepedagogickí zamestnanci školy vrátane odborných zamestnancov. Pri voľbách sa postupuje obdobne ako pri voľbe pedagogických zamestnancov.
8. Obe voľby je možné spojiť do jednej voľby súčasne na jednom zasadnutí zamestnancov alebo v určenom časovom úseku.
9. Rodičia musia byť informovaní písomne alebo elektronicky najmenej 14 kalendárnych dní vopred o mieste a čase konania volieb a o možnosti nominovať kandidáta spolu so stanovením termínu, dokedy je tak možné urobiť.
10. Návrh kandidátov je možné prijímať písomne alebo elektronicky a rodičia musia mať na návrhy najmenej 10 dní.
11. Zo všetkých navrhnutých kandidátov sa zostaví hlasovací lístok v abecednom poradí.
12. Zoznam žiakov a ich zákonných zástupcov poskytne volebnej komisii riaditeľ školy zároveň s poučením o ochrane osobných údajov (volebná komisia podpisom riaditeľovi potvrdí, že zoznam dostala a bude s ním zaobchádzať v súlade s ochranou osobných údajov).
13. Volebná komisia podľa zoznamu žiakov overí totožnosť oprávneného voliča, t. j. rodičia uplatnia za všetky svoje deti len jeden hlas.
14. Pre zvýšenie transparentnosti môže volebná komisia požiadať kandidátov o krátku anotáciu, kde sa kandidáti predstavia, pričom takýto zoznam je zverejnený na viditeľnom mieste aspoň 3 dni pred voľbou a je viditeľný a je k dispozícii aj počas volieb.
15. Voľby do rady školy sa môžu uskutočniť, ak je prítomná nadpolovičná väčšina oprávnených voličov. Ak nevolila vo voľbách v jednotlivých skupinách nadpolovičná väčšina všetkých členov, riaditeľ spolu s volebnou komisiou vyhlási opakovanú voľbu, pričom sa pri opakovaných voľbách podmienka účasti nadpolovičnej väčšiny nevyžaduje.
16. Voľby sa uskutočnia tajným hlasovaním, pričom volebná komisia zabezpečí pre tento prípad aj volebnú urnu. Voľby za rodičov je možné taktiež spojiť a realizovať naraz s voľbami zamestnancov pod jednou volebnou komisiou.
17. Platný hlasovací lístok je ten, na ktorom je označený určený alebo nižší počet kandidátov ustanovený pre túto skupinu voličov v rade školy. Voliči označia na hlasovacom lístku svoju voľbu zakrúžkovaním poradových čísiel kandidátov.
18. Do rady školy sú zvolení vo voľbách za členov rady školy tí zástupcovia pedagogických zamestnancov, nepedagogických zamestnancov, rodičov žiakov školy, ktorí vo voľbách získali najvyšší počet hlasov prítomných voličov. Pri rovnosti hlasov sa o členstve v rade školy rozhodne žrebovaním.
19. Sčítavanie hlasov volebnej komisie je verejne prístupné otvorenej kontrole a prítomnosti voličov príslušnej skupiny, ktorá si volí svojho zástupcu.
20. Volebná komisia sčíta hlasy hneď po skončení volieb a následne aj hneď oznámi výsledky a spíše zápisnicu.
21. Prítomní účastníci mimo volebnej komisie nesmú nijako zasahovať do sčítavania hlasov. Predseda volebnej komisie môže v prípade narúšania volieb vykázať voliča z miestnosti.
22. Spísaná zápisnica sa bez zbytočného odkladu po skončení volieb zverejní na verejne prístupnom mieste, zašle sa zriaďovateľovi a riaditeľovi školy (viď. príloha č. 1). V zápisnici sa zverejnia nielen víťazi volieb, ale aj celý poradovník zvolených zástupcov, ktorí v prípade ukončenia členstva v rade školy sú následne kooptovaní ako náhradníci.
23. Činnosť volebnej komisie po vykonaní volieb:
    * bezprostredne po ukončení volieb zistí počet odovzdaných hlasovacích lístkov,
    * sčíta platné hlasovacie lístky, pričom za platné hlasovacie lístky sa považujú tie, na ktorých je označený zakrúžkovaním určený alebo nižší počet kandidátov podľa jednotlivých častí tohto volebného poriadku; poškodený hlasovací lístok (roztrhnutý, popísaný, pokreslený, a pod.), ktorý spĺňa ostatné podmienky, je platný,
    * pri hlasovaní rodičov žiakov per rolam, komisia sčíta hlasy, ktoré prišli emailom,
    * dopísaní kandidáti sa neberú do úvahy, ale ak hlasovací lístok spĺňa ostatné podmienky je platný,
    * sčíta neplatné hlasovacie lístky, pričom hlasovací lístok je neplatný, ak je kandidát označený iným spôsobom ako zakrúžkovaním, alebo je zakrúžkovaný vyšší ako stanovený počet kandidátov,
    * vykoná sčítanie hlasov pre jednotlivých kandidátov,
    * pri sčítaní hlasovacích lístkov a hlasov sú prítomní len členovia VK,
    * v prípade rovnosti hlasov o členstve v rade školy rozhodne žrebovaním predseda VK za prítomnosti členov VK, riaditeľa školy a prípadného zriaďovateľom delegovaného pozorovateľa,
    * z priebehu volieb v každej skupine voličov zabezpečí vyhotovenie zápisnice, ktorú podpíšu všetci členovia VK a overí ju zriaďovateľom poverený zástupca školy.